CELEX: 32020R0189
Language: sl
Date: 2020-02-12 00:00:00
Title: Izvedbena uredba Sveta (EU) 2020/189 z dne 12. februarja 2020 o izvajanju člena 9 Uredbe (ES) št. 1183/2005 o uvedbi določenih posebnih omejevalnih ukrepov za osebe, ki kršijo embargo na orožje glede Demokratične republike Kongo

13.2.2020   
               
               
                  SL
               
               
                  Uradni list Evropske unije
               
               
                  LI 40/1
               
            
         IZVEDBENA UREDBA SVETA (EU) 2020/189
         z dne 12. februarja 2020
         o izvajanju člena 9 Uredbe (ES) št. 1183/2005 o uvedbi določenih posebnih omejevalnih ukrepov za osebe, ki kršijo embargo na orožje glede Demokratične republike Kongo
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 1183/2005 z dne 18. julija 2005 o uvedbi določenih posebnih omejevalnih ukrepov za osebe, ki kršijo embargo na orožje glede Demokratične republike Kongo (1), ter zlasti člena 9 Uredbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:
         
                     (1)
                  
                  
                     Svet je 18. julija 2005 sprejel Uredbo (ES) št. 1183/2005.
                  
               
                     (2)
                  
                  
                     Odbor Varnostnega sveta Združenih narodov, ustanovljen na podlagi Resolucije Varnostnega sveta Združenih narodov 1533 (2004), je 6. februarja 2020 na seznam oseb in subjektov, za katere veljajo omejevalni ukrepi, dodal eno osebo. To osebo bi bilo zato treba dodati v Prilogo I k Uredbi (ES) št. 1183/2005.
                  
               
                     (3)
                  
                  
                     Prilogo I k Uredbi (ES) št. 1183/2005 bi bilo treba zato ustrezno spremeniti –
                  
               SPREJEL NASLEDNJO UREDBO:
         
            Člen 1
            Priloga I k Uredbi (ES) št. 1183/2005 se spremeni, kot je določeno v Prilogi k tej uredbi.
         
         
            Člen 2
            Ta uredba začne veljati na dan objave v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 12. februarja 2020
            
               
                  Za Svet
               
               
                  Predsednica
               
               A. METELKO-ZGOMBIĆ
            
         
         
            (1)  UL L 193, 23.7.2005, str. 1.
      
      
         
            PRILOGA
            Na seznam iz Priloge I k Uredbi (ES) št. 1183/2005 se doda naslednja oseba:
            
               „36. Seka BALUKU (verjetni vzdevki: (a) Mzee Kajaju, (b) Musa, (c) Lumu, (d) Lumonde)
               Funkcija: generalni vodja Zavezniških demokratičnih sil (Allied Democratic Forces – ADF)
               Datum rojstva: približno 1977
               Državljanstvo: Ugandec
               Naslov: Zadnja znana lokacija je tabor Kajuju v Medini II, ozemlje Beni, provinca Severni Kivu, Demokratična republika Kongo
               Datum uvrstitve na seznam ZN: 6. februar 2020
               Druge informacije: Kot dolgotrajni član ADF je bil Baluku namestnik poveljnika, ustanovitelja AFD Jamila Makuluja, dokler po vojaški operaciji FARDC Sukula I leta 2014 ni prevzel poveljstva.
               
                  
                     Dodatne informacije iz povzetka razlogov za uvrstitev na seznam, ki ga je pripravil Odbor za sankcije:
                  
               
               
                  Razlog za uvrstitev na seznam
               
               Seka Baluku je bil dodan na seznam 6. februarja 2020 na podlagi odstavka 7 Resolucije 2293 (2016) zaradi sodelovanja pri dejanjih, ki ogrožajo mir, stabilnost in varnost DR Kongo, ali zagotavljanja podpore tem dejanjem.
               
                  Dodatne informacije:
               
               Generalni vodja ADF. Kot je v svojih poročilih večkrat poudarila skupina strokovnjakov za DR Kongo (S/2015/19, S/2015/797, S/2016/1102, S/2017/672, S/2018/531, S/2019/469, S/2019/974), je Seka Baluku vedno znova izvajal, načrtoval in/ali usmerjal napade na civiliste, njihovo ubijanje in pohabljanje, posiljevanje in drugo spolno nasilje, ugrabitve, tudi otrok, pa tudi napade 12. in 24. februarja 2019 na zdravstvene ustanove, zlasti v Mamovi na ozemlju Beni, vsaj od leta 2015 pa tudi nenehno novačenje in uporabo otrok med napadi ali za prisilno delo na ozemlju Beni v DR Kongo.“